《正俗歌为陈媛作》
清代·宋景卫

礼义廉耻四维立，纲常名教万古植。无愧于口无愧古，无愧于古尤汲汲。

妇人再醮知古污，若乃未婚心每惑。一古那可容二心，心失谁云古不失。

卓哉陈媛毓名闺，五经先生兰芽茁。习礼明诗幼字林，桃夭未赋所天卒。

烈女不肯更二夫，相从地下寻灵匹。见者哀号闻者悲，大吏上言采访实。

旌门表墓伫恩荣，文人诗歌盛缃帙。嗟予抱璞称未亡，传闻益觉心凄恻。

閒尝读书考《五经》，管窥《易》象参彖翼。男女暌而其志通，已字未娶可推测。

坤道含章利永贞，从一而终恒其德。苦节悔亡不节嗟，安节之亨甘节吉。

人心道心辨《尚书》，精一微危中允执。动罔不凶德二三，终始惟一臻厥极。

忠贞世笃缅家声，无忝尔祖躬自饬。《诗经》三复《柏舟》篇，髧彼两髦我仪特。

斯人去也矢靡它，勿匿初心矢靡慝。在室自誓首共姜，圣人取为后世则。

郝邹诸儒阐说殷，死同穴而谷异室。柏舟齐女中垒编，乍至城门卫赴急。

保母请还置罔闻，竟入持丧帙卫国。凡未适人许嫁矣，《春秋》经传标特笔。

僖公九年书伯姬，何休《公羊》洞经术。字而笄之待成人，系属于人养贞一。

明与未字之女殊，《原贞》援引曝书集。女而不妇贞为行，盲《左》、《谷梁》弗沿袭。

共姬比例圣所褒，尧峰南畇说堪忆。许嫁缨为《礼记》文，名以行媒遂相识。

两家斋戒告鬼神，台与终古不改革。娶有吉日未成婚，夫死亦如婿吊泣。

女服斩衰往夫门，未嫁服同已娶式。妇人不二斩谓何，天不二耳《仪礼》悉。

可服可往明可从，爱人以德休姑息。举世昧经谓过中，此旨不明道几熄。

人求尽伦安能过，五伦祇恐常不及。由来夫妇比君臣，策名亦有未受职。

清风孤竹师夷齐，商朝未禄周耻食。推观子弟事父兄，岂必一一亲颜色。

父子继绝或背生，兄弟前后或南北。追思孝友自性成，非缘见面乃尽力。

朋从尚友及神交，宁须把臂投胶漆。揆此可知妇与夫，性真相感当循率。

殷情何必同衾帱，问名已定羞差忒。当知勉义非溺情，古洁心安理亦得。

幼从父母最初言，初命是遵戒私昵。不悖于理曰无违，许嫁之语由亲出。

弗亏其体弗辱亲，立志不渝贵在必。夺则随亡不夺存，志不可夺命则毕。

愧存不若无愧亡，几希人禽谨出入。守贞殉烈易地同，一心不二绝矫饰。

卓哉陈媛大节章，浩然正气两间塞。伤悲自署望门寡，门在望矣未许即。

既云寡矣难再双，兹言至正非偏刻。鹄甘独宿歌三年，鸩告双飞媒一逼。

遂将性命付轻绡，仅留心事传遗墨。视死如归岂博名，舍生取义宁图逸。

惟媛家学《五经》明，察于伦理昭作述。天经地义古今垂，永永幽光争皎日。

作者简介：宋景卫，长洲人。诸生程树聘室。